秀上人出示器之詩
作者：釋德洪
朝代：宋

paragraphs: 川原積雨收，餘陰閣新晴。
一宿古蘭若，歸夢有餘清。
清辰起危坐，笑看煙縷横。
讀此阿師詩，秀絲出盆明。
中有衆谷髓，氣和李騎鯨。
遥知落筆處，遶紙風雷生。
世無歐陽公，意氣相倒傾。
豈當棄置此，終老黄茆坑。
雲居道疑大，上藍持簡精。
藉渠一笑起，頹綱相拄撐。
秀也舊不識，一見氣不矜。
索詩亦不惡，寫此抑鬰情。
持以示流輩，試令俗眼驚。